Forslag til RÅDETS FORORDNING om yderligere tekniske foranstaltninger til genopbygning af torskebestanden i Det Irske Hav (ICES-afsnit VIIa)

(forelagt af Kommissionen)

BEGRUNDELSE

Nylig videnskabelig rådgivning fra Det Internationale Havundersøgelsesråd viser, at mængden af voksne torsk i Det Irske Hav nu er nede på et historisk lavpunkt, og at den sandsynligvis vil falde yderligere i løbet af de næste to år. Det skaber bekymring for, at denne bestand ikke uden videre kan forny sig ved reproduktion.

Der er allerede taget skridt til at beskytte voksne torsk i gydeperioden i 2000, så de kan producere så mange æg som muligt, og der således forhåbentlig kan blive rigelige mængder ungtorsk i år.

Alle berørte erkender også generelt, at der hvert år dræbes for mange ungtorsk, og at mængden af voksne torsk ville øges, hvis flere unge overlevede. Det er formålet med dette forslag. Det indeholder otte betingelser, der skal gælde udelukkende for Det Irske Hav ud over de betingelser, der i forvejen gælder ifølge forordning 850/98, som fastlægger tekniske foranstaltninger for alle fællesskabsfarvande.

2000/0071 (CNS)

Forslag til RÅDETS FORORDNING om yderligere tekniske foranstaltninger til genopbygning af torskebestanden i Det Irske Hav (ICES-afsnit VIIa)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 37,

under henvisning til forslag fra Kommissionen [1],

[1] EFT C ... af..., s. ...

under henvisning til udtalelse fra Europa-Parlamentet [2], og

[2] EFT C ... af..., s. ...

ud fra følgende betragtninger:

(1) Der er sket en udtynding af bestanden af voksne torsk i Det Irske Hav, og der er fastlagt hastende og midlertidige tekniske foranstaltninger for fiskeriet i Det Irske Hav ved Kommissionens forordning (EF) nr. 304/2000 af 9. februar 2000 om foranstaltninger til genopbygning af torskebestanden i Det Irske Hav (ICES-afsnit VIIa) [3].

[3] EFT L 35 af 10.2.2000, s. 10.

(2) Det er påkrævet i højere grad at beskytte unge torsk i Det Irske Hav, så flere kan overleve og blive voksne.

(3) Der er behov for yderligere tekniske foranstaltninger til sikring af ungtorsks overlevelse i Det Irske Hav.

(4) Bestemmelserne i fodnote 6 i bilag I til forordning (EF) nr. 850/98 om bevarelse af fiskeressourcerne gennem tekniske foranstaltninger til beskyttelse af unge marine organismer [4], senest ændret ved forordning (EF) nr. 2723/1999 [5], tillader i øjeblikket i 2000 lempede betingelser med hensyn til de procentvise bifangster for forskellige fiskeredskaber både i Det Irske Hav og i dets nabofarvande (ICES-afsnit VIIa). Det er ikke ønskeligt, at disse betingelser gælder i 2000. Nævnte fodnote bør derfor ikke gælde for Det Irske Hav -

[4] EFT L 125 af 27.4.1998, s. 1.

[5] EFT L 328 af 22.12.1999, s. 9.

UDSTEDT FØLGENDE FORORDNING:

Artikel 1

Denne forordning fastsætter yderligere tekniske foranstaltninger, der ud over de tekniske foranstaltninger fastsat ved forordning (EF) nr. 850/98 skal gælde udelukkende for Det Irske Hav (ICES-afsnit VIIa som defineret i Rådets forordning (EØF) nr. 3880/91 af 17. december 1991 om indberetning af statistiske oplysninger om fangster taget af medlemsstater, der driver fiskeri i det nordøstlige Atlanterhav [6]).

[6] EFT L 365 af 31.12.1991, s.1.

Artikel 2

Ved fiskeri i Det Irske Hav er det forbudt at anvende eller medbringe:

1. fangstposer og forlængelsesstykker, der helt eller delvis er fremstillet af netmateriale af paralleltbundet garn;

2. fangstposer og forlængelsesstykker, hvis garntykkelse overstiger 6 mm;

3. fangstposer med maskestørrelse 70-89 mm, som har mere end 120 masker, sømforstærkninger og sammenføjninger ikke indbefattet, i nogen omkreds af fangstposen;

4. trukne redskaber, der har individuelle firsidede masker, hvis maskestolper ikke er omtrent lige lange;

5. bundtrukne redskaber med maskestørrelse 70-99 mm, medmindre nettets øvre halvdel omfatter et panel af netmateriale, der er fastgjort direkte til nettets overtælle, strækker sig mod nettets bagende over mindst 15 masker og er fremstillet af diagonalmasket netmateriale uden nogen enkeltmaske med en maskestørrelse på under 140 mm. Denne bestemmelse gælder ikke for bomtrawl;

6. bundtrukne redskaber med maskestørrelse 80-99 mm, medmindre et kvadratmasket panel med en maskestørrelse på mindst 80 mm indgår i nettet. Denne bestemmelse gælder ikke for bomtrawl;

7. bundtrukne redskaber, hvortil en fangstpose med maskestørrelse under 100 mm er fastgjort på anden måde end ved indsyning i den forreste del af nettet.

Artikel 3

Fodnote 6 i bilag I til forordning (EF) nr. 850/98 gælder ikke for ICES-afsnit VIIa.

Artikel 4

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Bestemmelserne i artikel 2 anvendes fra den 1. januar 2001.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den [...]

På Rådets vegne

Formand